Bejaardes se welstand minder werd as die van gevangenes in SA
Die staat spandeer meer daaraan om gevangenes te onderhou as om na bejaardes om te sien. Die meer as twee miljoen mense wat van die toelaag vir ouer mense afhanklik is, ontvang 'n karige R1 260 per maand, terwyl die belastingbetaler R10 000 per gevangene per maand opdok.
“Hoewel dit volgens die departement van maatskaplike ontwikkeling die doel van die Wet op Ouer Persone is om die status, welsyn, veiligheid en sekuriteit van ouer mense te behou, word bejaardes daagliks uitgebuit,” sê Christine Breet, die adjunkhoof van Solidariteit Helpende Hand. “Dit is in 'n groot mate juis dié departement wat bejaardes uitbuit met 'n pensioen waarmee hulle eenvoudig nie kan oorleef nie. Helpende Hand beoog om hierdie toelaag te verbeter.”
Bejaardes wat vir die toelaag vir ouer persone kwalifiseer, ontvang 'n bedrag van R1 260 per maand en diegene wat ouer as 75 jaar is, ontvang R1 280 per maand. Dié bedrag is volgens verskeie organisasies wat na bejaardes se belange omsien, asook Helpende Hand se eie navorsing onder bejaardes, te min om 'n menswaardige oudag te hê. Volgens Kgomotso Diseko, die nasionale woordvoerder van Sassa – die regeringsagentskap vir maatskaplike sekerheid – is dit bloot 'n subjektiewe persepsie van sommige mense dat die toelaag ontoereikend is en dat dit hoofsaaklik verband hou met die betrokke indiwidu se eie lewensomstandighede. Hy meen een maaltyd per dag kan aanvaarbaar wees in die geval van bejaardes, afhangend van die soort maaltyd wat aangebied word.
In teenstelling met die regering se toelaag vir bejaardes, wat reeds hul bydrae tot die samelewing gelewer het, spandeer die departement van korrektiewe dienste heelwat meer per maand om een gevangene te onderhou. Volgens die departement van korrektiewe dienste kos dit R318 per dag, oftewel R10 000 per maand, om 'n gevangene te onderhou.
Om by te dra tot Helpende Hand se projekte, sms die woord “hand” na 34388 en 'n agent sal jou skakel 'n sms kos R2).
Helpende Hand loods veldtog om toelaag vir ouer persone te verhoog